SA vrou sterf dae ná verlowingJess Prinsloo en Craig McKinnon. (Foto: Facebook) ŉ Somervakansie in Suid-Afrika het vir ŉ jong paartjie in ŉ tragedie ontaard toe Jess Prinsloo (24) se ernstige melkallergie dae ná haar verlowing haar lewe geëis het. Prinsloo is op 31 Desember dood toe sy per ongeluk haar tee met die verkeerde teelepel geroer het, berig Daily Mail. Prinsloo, wat oorspronklik van Suid-Afrika is, maar al jare lank in Brittanje woon, het in Desember saam met haar kêrel, Craig McKinnon (24), na Suid-Afrika gereis. Die twee het mekaar drie jaar gelede op universiteit ontmoet en is sedertdien onafskeidbaar. Op 27 Desember het die paartjie na die God’s Window-uitkykpunt in Mpumalanga gegaan waar McKinnon haar gevra het om te trou. “Ek het oor my woorde gestruikel, op my knieë gegaan en haar gevra om te trou,” het McKinnon aan Daily Star gesê. “Die uitdrukking wat sy op haar gesig gehad het … Dit het alles beteken.” Prinsloo was voor haar verlowing ses jaar laas in Suid-Afrika, hoewel die meerderheid van haar familielede nog in die land woon. “Ek het geweet daar was geen beter plek om haar te vra om te trou as in Suid-Afrika nie.” Die twee het dae lank hul verlowing met baie gelag en vonkelwyn gevier voordat hulle op 30 Desember na Prinsloo se ma se huis in Johannesburg teruggekeer het. Die paartjie is op 27 Desember verloof. (Foto: Instagram) Dit is hier waar Prinsloo met suiwel in aanraking gekom het, in anafilakse gegaan het – ŉ allergiese reaksie waar ŉ mens se keel toetrek – en die volgende dag in die hospitaal dood is, berig Mirror. Volgens Prinsloo se verloofde het sy altyd twee EpiPens byderhand gehad, maar dié keer kon dit haar nie red nie. McKinnon is die oggend deur Prinsloo se broer, Darren, wakker gemaak toe die reaksie plaasgevind het. Hy het vir McKinnon gesê dat Jess ŉ ernstige allergiese reaksie het en dat haar EpiPen “nie werk soos dit normaalweg doen nie”. Sy is na ŉ hospitaal geneem, maar die dokters kon nie daarin slaag om haar te red nie. “Toe Jess dood is, het ŉ deel van my ook doodgegaan,” het McKinnon gesê. Jess het die allergie sedert sy nege maande oud is. Toe sy 18 jaar oud was, moes sy bygebring word nadat sy suiwel in ŉ kerriegereg geëet het. ŉ Gedenkdiens is op 6 Januarie vir Jess in Suid-Afrika gehou, waarna McKinnon met haar as terug Brittanje toe is. Sedert Jess se dood stroom huldeblyke in, wat haar beskryf as ŉ onberispelike dogter, suster, susterskind, vriendin en verloofde. “Sy het elke kamer wat sy ingestap het, verlig en die lewe van almal wat sy ontmoet het, aangeraak,” skryf een van haar vriendinne. “Al die jare wat ons Jess gehad het, sal ons deur die jare kry wat ons haar nie meer by ons het nie.”